LIITE 1: Alustavien talousarviosuunnitelmien maakohtainen arviointi

Vakaus- ja kasvusopimuksen ennaltaehkäisevän osion piiriin kuuluvat jäsenvaltiot

Vaatimusten mukaiset suunnitelmat

Saksa kuuluu tällä hetkellä vakaus- ja kasvusopimuksen ennaltaehkäisevän osion piiriin ja siihen sovelletaan velkasääntöä. Komission arvion mukaan Saksan alustava talousarviosuunnitelma on vakaus- ja kasvusopimuksen säännösten mukainen. Saksan suotuisan talousarviotilanteen pitäisi tarjota myös mahdollisuuksia lisätä edelleen julkisia investointeja infrastruktuuriin, koulutukseen ja tutkimukseen, kuten neuvosto on suositellut talouspolitiikan eurooppalaisen ohjausjakson yhteydessä, sekä kattaa maahan saapuvien turvapaikanhakijoiden suuresta määrästä johtuvat lisämenot, joita ei voitu ottaa talousarviosuunnitelmissa vielä täysin huomioon. Komissio katsoo myös, että Saksa on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa sen vuoksi viranomaisia nopeuttamaan edistymistä.

Viro kuuluu tällä hetkellä vakaus- ja kasvusopimuksen ennaltaehkäisevän osion piiriin, ja komission arvio on, että Viron alustava talousarviosuunnitelma on vakaus- ja kasvusopimuksen säännösten mukainen.

Luxemburg kuuluu tällä hetkellä vakaus- ja kasvusopimuksen ennaltaehkäisevän osion piiriin, ja komission arvio on, että Luxemburgin alustava talousarviosuunnitelma on vakaus- ja kasvusopimuksen säännösten mukainen. Komissio katsoo myös, että Luxemburg on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa sen vuoksi viranomaisia nopeuttamaan edistymistä.

Alankomaat kuuluu tällä hetkellä vakaus- ja kasvusopimuksen ennaltaehkäisevän osion piiriin, ja siihen sovelletaan velkasäännön noudattamisen osalta siirtymävaiheen järjestelyjä. Komission arvio on, että Alankomaiden alustava talousarviosuunnitelma on vakaus- ja kasvusopimuksen säännösten mukainen. Komissio kehottaa viranomaisia panemaan vuoden 2016 talousarvion tinkimättä täytäntöön. Komissio katsoo myös, että Alankomaat on edistynyt jonkin verran vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa viranomaisia huolehtimaan siitä, että edistyminen jatkuu.

Slovakia kuuluu tällä hetkellä vakaus- ja kasvusopimuksen ennaltaehkäisevän osion piiriin, ja komission arvio on Slovakian viranomaisten toimittamien lisätietojen huomioon ottamisen jälkeen, että Slovakian alustava talousarviosuunnitelma on vakaus- ja kasvusopimuksen säännösten mukainen. Komissio kehottaa viranomaisia panemaan vuoden 2016 talousarvion tinkimättä täytäntöön. Komissio katsoo myös, että Slovakia on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa viranomaisia nopeuttamaan edistymistä.

Pitkälti vaatimusten mukaiset suunnitelmat

Belgia kuuluu tällä hetkellä vakaus- ja kasvusopimuksen ennaltaehkäisevän osion piiriin ja siihen sovelletaan velkasäännön noudattamisen osalta siirtymävaiheen järjestelyjä. Komission arvio on, että Belgian alustava talousarviosuunnitelma on pitkälti vakaus- ja kasvusopimuksen säännösten mukainen. Komission syksyn 2015 talousennusteen mukaan on vaarana, että sopeutusurasta kohti keskipitkän aikavälin tavoitetta poiketaan jonkin verran. Sen vuoksi komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen. Komissio katsoo myös, että Belgia on edistynyt jonkin verran vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten (esimerkiksi eläkejärjestelmää, julkisen talouden kehystä ja verojärjestelmää koskevien) neuvoston suositusten suhteen, ja kehottaa viranomaisia huolehtimaan siitä, että edistyminen jatkuu.

Latvia kuuluu tällä hetkellä vakaus- ja kasvusopimuksen ennaltaehkäisevän osion piiriin, ja komission arvio on, että Latvian alustava talousarviosuunnitelma on pitkälti vakaus- ja kasvusopimuksen säännösten mukainen. Komission syksyn 2015 talousennusteen mukaan on vaarana, että sopeutusurasta kohti keskipitkän aikavälin tavoitetta poiketaan jonkin verran. Sen vuoksi komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen.

Malta kuuluu tällä hetkellä vakaus- ja kasvusopimuksen ennaltaehkäisevän osion piiriin ja siihen sovelletaan velkasääntöä. Komission arvio on, että Maltan alustava talousarviosuunnitelma on pitkälti vakaus- ja kasvusopimuksen säännösten mukainen. Komission syksyn 2015 talousennusteen mukaan on vaarana, että sopeutusurasta kohti keskipitkän aikavälin tavoitetta poiketaan jonkin verran. Sen vuoksi komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen. Komissio katsoo myös, että Malta on edistynyt jonkin verran vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa viranomaisia huolehtimaan siitä, että edistyminen jatkuu.

Suomi kuuluu tällä hetkellä vakaus- ja kasvusopimuksen ennaltaehkäisevän osion piiriin, ja komission arvio on, että Suomen alustava talousarviosuunnitelma on pitkälti vakaus- ja kasvusopimuksen säännösten mukainen. Vaarana on, että vaaditusta sopeutuksesta kohti keskipitkän aikavälin tavoitetta poiketaan jonkin verran vuosina 2015 ja 2016. Komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen. Komissio katsoo myös, että Suomi on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa sen vuoksi viranomaisia nopeuttamaan edistymistä.

Suunnitelmat, joihin liittyy riski vaatimusten noudattamatta jättämisestä

Italia kuuluu tällä hetkellä vakaus- ja kasvusopimuksen ennaltaehkäisevän osion piiriin ja siihen sovelletaan velkasäännön noudattamisen osalta siirtymävaiheen järjestelyjä. Komission arvion mukaan on vaarana, että Italian alustava talousarviosuunnitelma ei ole vakaus- ja kasvusopimuksen vaatimusten mukainen. Komission syksyn 2015 talousennusteen mukaan on vaarana, että vaaditusta sopeutusurasta kohti keskipitkän aikavälin tavoitetta poiketaan vuonna 2016 merkittävästi. Komissio seuraa edelleen tiivisti, noudattaako Italia vakaus- ja kasvusopimuksen mukaisia velvoitteita, erityisesti arvioidessaan seuraavaa vakausohjelmaa. Tehdessään kokonaisarvion mahdollisesta poikkeamisesta keskipitkän aikavälin tavoitteeseen tähtäävältä sopeuttamisuralta, komissio ottaa huomioon edellä esitetyt näkökohdat, jotka koskevat Italian mahdollisuutta saada joustoa vakaus- ja kasvusopimuksen puitteissa. Erityistä huomiota kiinnitetään siihen, tapahtuuko sopeuttamisuralta poikkeaminen tosiasiallisesti investointien lisäämiseksi, onko olemassa uskottavia suunnitelmia palata takaisin keskipitkän aikavälin tavoitteeseen tähtäävälle sopeuttamisuralle ja miten rakenneuudistusohjelman suhteen on edistytty ottaen huomioon neuvoston suositukset. Sen vuoksi komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen. Komissio katsoo myös, että Italia on edistynyt jonkin verran vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa viranomaisia huolehtimaan siitä, että edistyminen jatkuu.

Liettua kuuluu tällä hetkellä vakaus- ja kasvusopimuksen ennaltaehkäisevän osion piiriin. Komission arvion mukaan on vaarana, että Liettuan alustava talousarviosuunnitelma ei ole vakaus- ja kasvusopimuksen vaatimusten mukainen. Vaadittua sopeutusta kohti keskipitkän aikavälin tavoitetta ei komission syksyn 2015 talousennusteen mukaan saavuteta vuonna 2015 ja vuoden 2016 osalta on odotettavissa, että tavoitteesta poiketaan merkittävästi. Sen vuoksi komissio kehottaa viranomaisia toteuttamaan talousarvioprosessissa tarvittavat toimet, jotta voidaan varmistaa, että vuoden 2016 talousarvio on vakaus- ja kasvusopimuksen vaatimusten mukainen. Komissio katsoo myös, että Liettua on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa sen vuoksi viranomaisia nopeuttamaan edistymistä.

Itävalta kuuluu tällä hetkellä vakaus- ja kasvusopimuksen ennaltaehkäisevän osion piiriin ja siihen sovelletaan velkasäännön noudattamisen osalta siirtymävaiheen järjestelyjä. Komission arvion mukaan on vaarana, että Itävallan alustava talousarviosuunnitelma ei ole vakaus- ja kasvusopimuksen vaatimusten mukainen. Komission syksyn talousennusteen mukaan vaarana on, että keskipitkän aikavälin tavoitteesta poiketaan merkittävästi vuonna 2016. Jos kuitenkin tämänhetkinen arvio maahan saapuneen poikkeuksellisen pakolaismäärän vaikutuksesta julkiseen talouteen olisi jätetty arvioinnin ulkopuolelle, ennakoitu poikkeama ei enää olisi merkittävä. Komissio kehottaa viranomaisia toteuttamaan talousarvioprosessissa tarvittavat toimet sen varmistamiseksi, että vuoden 2016 talousarvio on vakaus- ja kasvusopimuksen säännösten mukainen. Komissio katsoo myös, että Itävalta on edistynyt vain vähän vuoden 2015 talouspolitiikan eurooppalaisen ohjausjakson yhteydessä annettujen julkisen talouden ohjausjärjestelmää koskevien maakohtaisten neuvoston suositusten suhteen, ja kehottaa sen vuoksi viranomaisia nopeuttamaan edistymistä.